钦定古今图书集成/历象汇编/岁功典/第011卷 > 《梁元帝纂要》 > 怀春赋 湛方生
## 钦定古今图书集成/历象汇编/岁功典/第011卷 > 《梁元帝纂要》 > 怀春赋 湛方生

夫荣雕之感人，犹色象之在镜。事随化而迁回，心无
主而虚映。盻秋林而情悲，游春泽而心恧。虽四时之
平分，何阳节之清淑。日婉变以舒和，气有仁而无肃。
雷发响于南山，雨渐泽于四溟，启潜蛰于九泉，收灵
蛇于天庭。修虹焕绿于东坰，幽涧泮冰而流清。鸿飘
翮于归风，燕衔泥而来征。騺鸟感仁而华性，𪂿鳺乘
化而变声。麦芃芃而含秀，桑蔼蔼而敷荣。华照灼以
烂林，叶婀娜以媚茎。